XXV.  Abbati et archiepiscopo Nonantulan.   (Circa Dec.) [MANSI,  Concil.,  XXII, 535.]
Meminimus vobis olim pro pagano clerico vestro litteris apostolicis mandavisse, ut praebendam, quam ei subtraxeratis, ex occasione matrimonii, quod cum quadam muliere contraxisse dicebatur, restituere deberetis: vos pro litteris nostris illud facere non curastis, asserentes inde scandalum inter alios generari. Attendentes itaque ne praedictus clericus, beneficii ecclesiastici auxilio destitutus, ad turpia, et saecularia lucra sectanda redire cogatur; cum multi concubinarii et adulteri de bonis Ecclesiae sustententur, et in talibus sit ordinibus constitutus, in quibus legitime conjugatum a beneficio ecclesiastico sacri canones repellunt, discretionem vestram rogamus attentius, ac per apostolicam sedem mandamus quatenus ei beneficium percipiendum, unde sustentari valeat, extra fratrum consortia conferatis.